Min daag op vir uitsending van Mandela-begrafnis | Maroela Media
Skermskoot van eNCA se regstreekse uitsending van die begrafnisdiens in Qunu in die Oos-Kaap
Oud-president Nelson Mandela se begrafnisdiens in Qunu in die Oos-Kaap word regstreeks by verskeie plekke regoor die land uitgesaai.
'n Handjievol mense het die koue trotseer by die parlementsgebou in Kaapstad. Personeellede van die parlement het 'n rusbank uitgedra sodat 'n paar ouer vroue kon sit.
Klein groepies mense het ook om 08:30 by Orlando-stadion in Soweto opgedaag om na die uitsending te kyk.
Die Lucas Moripe-stadion in Atteridgeville, wes van Pretoria, was Sondagoggend nog so te sê leeg. Noah Maile van die Siyahlala informele nedersetting in Atteridgeville het gesê hy het slegs na die stadion gekom, aangesien daar geen elektrisiteit in die informele nedersetting beskikbaar is nie.
Slegs 'n paar mense het by Ellispark-stadion in Johannesburg opgedaag vir die uitsending. Daar is ook baie min polisie-aktiwiteit buite die stadion en nooddienspersoneel het geskerts hulle het die groot skerm vir hulleself.
Vuyani Nyobole van die Metodiste Kerk het Mandela se staatsbegrafnis geopen met die gelykenis van die talente uit Matthéüs 25.